ORDE do 15 de abril de 2005 sobre catro modificacións puntuais das normas subsidiarias de planeamento do Concello de Val do Dubra (A Coruña). (Expediente AC-02/040 AD).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 16/06/2005

O planeamento urbanístico vixente no municipio de Val do Dubra son as normas subsidiarias municipais de planeamento, o texto refundido das cales foi aprobado definitivamente polo concello o 15-4-1997.
O Concello de Val do Dubra formula catro modificacións puntuais das vixentes normas subsidiarias coas seguintes finalidades:
1. Introdución nas normas subsidiarias dun réxime específico para as edificacións fóra de ordenación.
2. Cambio do réxime de distancias das cortes situadas en solo non urbanizable de protección agropecuaria, adaptándoa á Lei 9/2002 .
3. Modificación que afecta o solo apto para urbanizar industrial, que é recualificado a solo urbanizable non delimitado residencial (15 viv/ha e 0,3 m/m) nunhas 3,5 hectáreas contiguas ao núcleo urbano existente, mantido como industrial nas 4 hectáreas restantes e ampliado en 8 hectáreas máis por reclasificación de solo non urbanizable normal (modificación número 4 do proxecto anterior, onde se propuña o cambio do uso global da totalidade do ámbito a residencial).
5. Modificación para outorgar a cualificación de equipamento sanitario-asistencial e socio-cultural dunha parcela municipal sita a carón da igrexa de Bembibre así como para modificar a súa ocupación.
No proxecto aprobado provisionalmente suprímese a modificación número 4, relativa á regulación da altura máxima na ordenanza de solo urbano RD-1, que fora informada desfavorablemente pola Dirección Xeral de Urbanismo o 13-4-2004.
De conformidade co disposto na disposición transitoria primeira 1.g) da Lei 9/2002, do 30 de decembro, de ordenación urbanística e protección do medio rural de Galicia, as modificacións do planeamento vixente á entrada en vigor desta lei deben axustarse ao disposto nela, polo que consonte o sinalado no seu artigo 93.4º, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración das modificacións puntuais, e inmediatamente antes da súa aprobación inicial, foron sometidas ao informe preceptivo desta consellería en tres ocasións con anterioridade, sendo
emitido o último informe o 13-4-2004, de conformidade co disposto no artigo 85.1º da Lei 9/2002, con observacións ao proxecto daquela presentado.
O Pleno da Corporación, en sesión do 3-6-2004, aprobou inicialmente as modificacións, agás a número 4 que fora informada desfavorablemente, e posteriormente o expediente foi sometido ao trámite de información pública polo prazo dun mes, mediante anuncios publicados no Diario Oficial de Galicia do 6 de xullo de 2004 e nos xornais El Correo Gallego os días 10 e 11 de xuño e La Voz de Galicia os días 17 e 18 de xuño. Sendo presentadas alegacións, conforme o certificado incluído para o efecto no expediente.
No expediente constan os informes favorables do secretaría do concello do 27-10-2004 e dos técnicos de Estudo Técnico Galego (en calidade de servizo técnico municipal) do 22-9-2004. Así mesmo, consta informe favorable do organismo autónomo Augas de Galicia do 8-7-2004.
O Pleno da Corporación, en sesión do 12 de novembro de 2004, acordou aprobar provisionalmente o proxecto de modificación, remitíndoo a esta consellería para a súa aprobación definitiva.
O Servizo de Urbanismo e Inspección Territorial da Coruña requiriu a emenda das deficiencias documentais observadas o 3-1-2005, presentando o concello documentación o 17-1-2005, na que se inclúe informe do director xeral de Calidade e Avaliación Ambiental do 11-1-2005.
Examinado o proxecto aprobado provisionalmente e remitido para a súa aprobación definitiva obsérvase:
-En canto á modificación nº 1, relativa ao réxime das construcións fóra de ordenación, o proxecto mantén a definición da situación de fóra de ordenación absoluta por medio dunha relación de casos, que non teñen porque esgotar todas as posibilidades de incompatibilidade total co planeamento, en contradición co informe desta consellería do 13-4-2004, polo que, co obxecto de axustar a definición ao artigo 103.2º da Lei 9/2002, procede corrixir a redacción do número 1 do punto II. Clases de situacións de fóra de ordenación, incluído na proposta, nos termos que se recollen na parte dispositiva desta orde.
-A modificación nº 2, relativa ao cambio do réxime de distancias das cortes situadas en solo non urbanizable de protección agropecuaria, axústase ao disposto na Lei 9/2002, polo que procede a súa aprobación.
-A modificación nº 3, relativa ao solo apto para urbanizar industrial, conta con informe favorable da Comisión Superior de Urbanismo de Galicia, na data 18 de marzo de 2005, para os efectos do artigo 95.2º da Lei 9/2002, polo que procede a súa aprobación, sen prexuízo de que, de conformidade co referido informe do director xeral de Calidade e Avaliación Ambiental, na tramitación dos plans de sectorización
para o desenvolvemento da superficie industrial e para o da residencial cómpre solicitar novo informe ambiental.
-En canto á modificación nº 5, relativa á cualificación da parcela municipal en Bembibre, procede incluír na normativa o seu carácter público, en consonancia coa xustificación indicada na memoria do proxecto e co disposto no artigo 53.1º i) da Lei 9/2002.
A competencia para adoptar esta decisión correspóndelle ao conselleiro competente en materia de urbanismo e ordenación do territorio de conformidade co disposto no artigo 85.5º da Lei 9/2002.
Por canto antecede, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e coa proposta da Dirección Xeral de Urbanismo, desta mesma data,
DISPOÑO:
Artigo 1º
Aprobar definitivamente as seguintes modificacións puntuais das normas subsidiarias de planeamento do Concello de Val do Dubra (A Coruña), aprobadas provisionalmente en sesión plenaria do 12-11-2004:
a) A nº 1, relativa ao réxime das construcións fóra de ordenación, coa condición de que o parágrafo nº 1 do punto II Clases de situacións fóra de ordenación teña a seguinte redacción:
«1. Fóra de ordenación absoluta: corresponde ás construcións e edificacións que quedaron en situación de fóra de ordenación por total incompatibilidade coas determinacións das normas subsidiarias (artigo 103.2º da Lei 9/2002), como, por exemplo, edificios destinados a usos específicos prohibidos polas normas subsidiarias, ou aqueles que ocupen solo cualificado para dotacións públicas, de carácter xeral ou local, zonas verdes, espazos libres ou zonas de dominio público, desconformes coas mesmas. En todo caso haberá que aterse ao disposto no artigo 103.2º da Lei 9/2002».
b) A nº 2, relativa ao cambio do réxime de distancias das cortes situadas en solo non urbanizable de protección agropecuaria.
c) A nº 3, relativa ao solo apto para urbanizar industrial, de conformidade co informe favorable da Comisión Superior de Urbanismo do 18 de marzo de 2005.
d) A nº 5, relativa á cualificación dunha parcela municipal en Bembibre, coa condición de engadir o carácter público do equipamento cualificado no proxecto.
Artigo 2º
Unha vez incorporados os cumprimentos das condicións sinaladas no artigo anterior, deberá remitirse a esta consellería para a súa aprobación definitiva,
por triplicado exemplar e debidamente dilixenciado en todas as súas follas, o documento resultante logo da súa aprobación polo concello.
Disposición derradeira
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contado desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 15 de abril de 2005.
Alberto Núñez Feijoo
Vicepresidente primeiro e conselleiro de Política Territorial, Obras Públicas e Vivenda